༄༅།།བོད་མིའི་བཟང་སྤྱོད་ཀྱི་རིན་ཐང་ལྟ་བ་གཅེས་འཛིན་ཐད་ཆོས་ཟེར་བ་ནི་མིའི་བསམ་བློར་བསྒྱུར་བཅོས་གཏོང་བར་བརྗོད་ཀྱི་ཡོད།ཚེ་ཕྱི་མ་ཁས་མ་བླང་ཀྱང་ཚེ་འདི་གའི་དབང་དུ་བྱས་ན་ཅི་ཙམ་མ་སྐྱིད་པ་ཉུང་བ་ཡོད་པ་དེ་ཙམ་གྱིས་བདེ་སྐྱིད་ཆེ་བ་ཡོད།སྤྱི་ཚོགས་ནང་མིའི་བསམ་བློར་བཟང་པོའི་བསྒྱུར་བཅོས་ཕྲན་བུ་ཐེབས་ཐུབ་ན་ཡ་རབས་བཟང་སྤྱོད་ལྡན་ཞིང་བདེ་སྐྱིད་ཆེ་བ་ཡོང་རྒྱུ་ཡིན།ཇི་ཙམ་གྱིས་མིའི་སྤྱི་ཚོགས་ལ་ཞི་བདེ་བག་ཕེབས་ལྡན་པ་བྱུང་ན་དེ་ཙམ་གྱིས་འགྲོ་བ་མི་སྨོས་ཅི།སེམས་ཅན་དུད་འགྲོ་ཐེར་འབུམ་ཕྲག་ཁྲིག་མང་པོར་བརྡབ་གསིག་ཉུང་བ་ཡོང་རྒྱུ་རེད།མིའི་འདོད་རྔམས་ལ་མཐའ་མེད་པའི་དབང་གིས་དེང་སང་བྱ་གསོ་ཁང་དང༌།ཕག་གསོ་ཁང༌།ཉ་གསོ་ཁང་སོགས་འཚེ་བའི་ལས་མང་པོ་ཞིག་གསོག་མཁན་ཡོད།སྔོན་ལ་འདོད་རྔམས་ཀྱིས་མི་བཟོ་དགུ་བཟོ་མང་པོ་བཟོས་ནས་སྐྱེ་འཕེལ་ཤུགས་ཆེ་བཏང༌།གང་མཚམས་ནས་དེ་དག་གིས་ནད་རིམས་འདྲ་མིན་འཁྱེར་ཡོང་སྐབས་ཡ་ང་སྙིང་རྗེ་མེད་པར་སྡེབ་གསོད་གཏོང་གི་ཡོད།དེང་འཛམ་གླིང་ནང་བྱ་རིགས་དང་ཉ་སོགས་དུད་འགྲོ་ཅི་ཙམ་མང་པོ་གསོད་ཀྱི་མི་འདུག་གམ།སྙིང་རྗེ།རང་ཅག་བོད་གངས་ཅན་ལྗོངས་སུ་སྔར་རང་དབང་ཡོད་པའི་སྐབས་རྐྱང་དང་།གཙོད།དགོ་བ།རྣ་བ།འབྲོང་སོགས་རི་སྐྱེས་སྲོག་ཆགས་ཧ་ཅང་མང་པོ་ཡོད།འོན་ཀྱང་བར་སྐབས་མང་པོ་ཞིག་བསད་དེ་རིགས་ཁ་ཤས་ཀྱི་རིགས་རྒྱུད་རྩ་སྟོང་ཕྱིན་ཡོད།མ་གཞི་བར་སྐབས་བོད་མིའི་ནང་དང་རྒྱ་གཞུང་ནས་དོ་སྣང་བྱེད་རྒྱུ་ཅུང་བཟང་དུ་ཕྱིན་ཡོད།བཟང་ཕྱོགས་ཀྱི་འགྱུར་བ་དེ་དག་ཕྱི་ནང་གི་རྐྱེན་མངཔོ་ཞིག་ནས་བྱུང་ཡོད།དེ་དག་ཧ་ཅང་ཡག་པོ་ཡིན།